Biblia Mli Saji Maŋtsɛ Fɔŋ ko Ye Mizraim Nɔ - Yehowa Odasefoi a-Wɛb Saiti\nHII ni onaa yɛ biɛ lɛ miinyɛ gbɔmɛi lɛ anɔ koni amɛtsu nii. Kwɛmɔ nuu ni kɛ kpãa yiɔ nitsulɔi lɛ ateŋ mɔ kome lɛ! Nitsulɔi lɛ jɛ Yakob weku lɛ mli, ni atsɛɔ amɛ Israelbii. Ni hii ni nyɛɔ amɛnɔ koni amɛtsu nii lɛ ji Mizraimbii. Israelbii lɛ ebatsɔmɔ nyɔji amɛha Mizraimbii lɛ. Te fee tɛŋŋ ni eba lɛ nakai lɛ?\nYakob weku ni da lɛ hi Mizraim aﬁi pii yɛ toiŋjɔlɛ mli. Yosef, ni yeɔ maŋtsɛ Farao sɛɛ ákɛ nuu ni yɔɔ hewalɛ fe fɛɛ yɛ Mizraim lɛ kwɛɔ amɛnɔ. Shi Yosef bagbo. Kɛkɛ ni Farao hee ko, ni sumɔɔɔ Israelbii lɛ asane bafee maŋtsɛ yɛ Mizraim.\nNo hewɔ lɛ, nɛkɛ Farao fɔŋ nɛɛ fee Israelbii lɛ nyɔji. Kɛkɛ ni eha hii gbohii ni yitsoŋ wa kwɛ amɛnɔ. Amɛnyɛ Israelbii lɛ anɔ koni amɛtsu nii waa ni amɛmamɔ tsũi ni amɛfee maji amɛha Farao. Shi Israelbii lɛ tee nɔ ni amɛyi fa babaoo. Yɛ be ko sɛɛ lɛ, Mizraimbii lɛ bashe gbeyei akɛ Israelbii lɛ ayi baafa tsɔ ni amɛhe baawa hu tsɔ.\nAni ole nɔ ni Farao fee? Ewie etsɔɔ yei ni yeɔ buaa Israel yeifɔyei yɛ amɛfɔmɔ mli lɛ akɛ: ‘Nyɛgbea gbekɛbii hii fɛɛ ni amɛaafɔ lɛ.’ Shi yei kpakpai ji mɛnɛɛmɛi, no hewɔ lɛ amɛgbeee gbekɛbii lɛ.\nNo hewɔ lɛ Farao wo ewebii lɛ fɛɛ mla akɛ: ‘Nyɛgbea Israel gbekɛbii hii fɛɛ. Shi gbekɛbii yei lɛ, nyɛkagbea amɛ.’ Ani jeee mla fɔŋ diɛŋtsɛ nɛ? Nyɛhaa wɔkwɛa bɔ ni afee ahere gbekɛbii hii lɛ ateŋ mɔ kome yiwala.\n2 Mose 1:6-22.\nNamɔ ji nuu ni hiɛ kpelebii yɛ mfoniri lɛ mli lɛ, ni namɔ ekɛyiɔ lɛ?\nMɛni ba Israelbii lɛ anɔ be ni Yosef gbo sɛɛ?\nMɛni hewɔ Mizraimbii lɛ she Israelbii lɛ gbeyei lɛ?\nMɛɛ famɔ Farao kɛha yei ni yeɔ buaa Israel yei yɛ amɛfɔmɔ mli lɛ?\nKanemɔ 2 Mose 1:6-22.\nMɛɛ gbɛ nɔ Yehowa je shishi akɛ eeeha shiwoo ni ekɛha Abraham lɛ aba mli yɛ? (2 Mose 1:7; 1 Mose 12:2; Bɔf. 7:17)\nHebri yei ni fɔ́ɔ yei lɛ jie bulɛ kpo yɛ krɔŋkrɔŋ ni wala ji lɛ he yɛ mɛɛ gbɛ nɔ? (2 Mose 1:17; 1 Mose 9:6)\nMɛɛ gbɛ nɔ atsɔ awo yei ni fɔ́ɔ yei lɛ anyɔmɔ yɛ anɔkwa ni amɛye Yehowa lɛ hewɔ? (2 Mose 1:20, 21; Abɛi 19:17)\nMɛɛ mɔdɛŋ Satan bɔ koni eﬁte Yehowa yiŋtoo ni kɔɔ Abraham shiwoo Seshi lɛ he lɛ? (2 Mose 1:22; Mat. 2:16)\nKɛmaje Mɔ Ko Kɛmaje Mɔ Ko Biblia Mli Sane 27: Maŋtsɛ Fɔŋ ko Ye Mizraim Nɔ